L'article 144 de l'Estatut d'autonomia de Catalunya estableix les competències de la Generalitat en matèria de medi ambient i espais naturals, i a l'apartat 6 preveu que aquestes són exercides mitjançant el Cos d'Agents Rurals, competents en la vigilància, el control, la protecció, la prevenció integral i la col·laboració en la gestió del medi ambient.
Així mateix, l'article 136 de l'Estatut d'autonomia de Catalunya atorga a la Generalitat les competències en matèria de funció pública i del personal de les administracions públiques catalanes.
El personal del Cos d'Agents Rurals es regeix per la Llei 17/2003, de 4 de juliol, del cos d'agents rurals, per les normes que la despleguen i per la resta de normes reguladores del règim del personal funcionari de l'Administració de la Generalitat.
El Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, modificat pel Decret 48/2014, de 8 d'abril, exclou expressament, amb caràcter general, de la seva aplicació el personal membre del Cos d'Agents Rurals de la Generalitat quant a la jornada i l'horari.
No obstant això, són aplicables les disposicions dels capítols 6 (permís per assumptes personals i reducció de jornada) i 7 (control horari i justificació d'absències) d'aquest Decret.
Les condicions de treball del Cos d'Agents Rurals de la Generalitat s'establien en la Resolució de 25 de març de 1996, per la qual s'ordena la inscripció i publicació del Pacte de funcionaris regulador de les condicions de treball del Cos d'Agents Rurals de l'Administració de la Generalitat de Catalunya per a l'any 1995, posteriorment en la Resolució TRI/1642/2004, de 28 d'abril, per la qual es disposa la inscripció i publicació de l'Acord per al període 2003-2005 de la Mesa sectorial de negociació del personal d'administració i tècnic sobre les condicions del Cos d'Agents Rurals de l'Administració de la Generalitat de Catalunya, substituïda per la Resolució TRI/4222/2006, de 27 de novembre, per la qual es disposa la inscripció i publicació de l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2007-2010, i, finalment, aquesta va ser substituïda per la Resolució EMO/346/2011, de 26 de gener, per la qual es disposa la inscripció i publicació de l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014.
Aquest darrer acord va ser denunciat en temps i forma i va ser comunicat a la Mesa sectorial de negociació del personal d'administració i tècnic.
Les negociacions per a un nou acord de condicions de treball van finalitzar sense un nou acord.
Atesa la necessitat d'establir un règim jurídic específic per al Cos d'Agents Rurals de la Generalitat que, per les característiques pròpies del serveis prestats, no és compatible amb l'aplicació de la normativa de jornada i horaris de treball del personal funcionari al servei de l'Administració de la Generalitat en termes generals, el Govern va aprovar el Decret 81/2015, de 26 de maig, de jornada i horaris de treball del personal del Cos d'Agents Rurals de la Generalitat de Catalunya.
Amb posterioritat a la publicació del Decret es va iniciar un nou període de negociacions, que han permès que en data 28 d'agost de 2015 s'hagi arribat a un nou acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2015-2019, que va culminar en l'Acord de la Mesa sectorial citada de data 28 d'agost de 2015.
Aquest acord ha estat ratificat per l'Acord del Govern de 8 de setembre de 2015.
L'article únic estableix la derogació del Decret 81/2015, de 26 de maig, de jornada i horaris de treball del personal del Cos d'Agents Rurals de la Generalitat de Catalunya, i la disposició final estableix l'entrada en vigor l'endemà de la publicació del Decret al Diari Oficial de la Generalitat de Catalunya, que es justifica per la raó que l'acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2015-2019 és vàlid i eficaç des de la seva ratificació pel Govern, sens perjudici que a efectes formals es requereixi la derogació del Decret.
Per tot això, a proposta del conseller d'Agricultura, Ramaderia, Pesca i Alimentació, d'acord amb el dictamen de la Comissió Jurídica Assessora, i amb la deliberació prèvia del Govern,
Es deroga el Decret 81/2015, de 26 de maig, de jornada i horaris de treball del personal del Cos d'Agents Rurals de la Generalitat de Catalunya.